Projekts

LATVIJAS REPUBLIKAS MINISTRU KABINETS

2018.gada Noteikumi Nr.

Rīga (prot. Nr. .§)

**Civilās aviācijas gaisa kuģa lidojumu apkalpes locekļu sertificēšanas noteikumi**

Izdoti saskaņā ar likuma “Par aviāciju”

30.panta otro daļu un 32.panta ceturto daļu

**1.Vispārīgie jautājumi**

1. Noteikumi nosaka:

1.1. kārtību, kādā izsniedz civilās aviācijas gaisa kuģa lidojumu apkalpes (turpmāk – lidojumu apkalpe) locekļa apliecību;

1.2. prasības lidojumu apkalpes locekļa apliecības iegūšanai;

1.3. prasības lidojumu apkalpes locekļa atbilstošas kvalifikācijas atzīmes iegūšanai un tās uzturēšanai.

1. Noteikumos lietotie termini:

2.1. apstiprināta mācību organizācija – organizācija, kuru ir sertificējusi Eiropas Savienības, Šveices konfederācijas, Eiropas Ekonomikas zonas vai 1944.gada 7.decembra Konvencijas par starptautisko civilo aviāciju (turpmāk – Konvencija) dalībvalsts kompetentā iestāde un, kurai ir izdots apstiprinājums nodrošināt apmācību lidojumu apkalpes locekļa apliecības un ar to saistīto kvalifikācijas atzīmju un sertifikātu saņemšanai un, kuru valsts aģentūra “Civilās aviācijas aģentūra” (turpmāk – Civilās aviācijas aģentūra) ir atzinusi par atbilstošu šīm prasībām.

2.2. lidojumu grāmatiņa – dokuments, kurā lidojumu apkalpes loceklis ieraksta informāciju par visiem lidojumu apkalpes locekļa vai lidotāja inženiera statusā veiktajiem lidojumiem, praktiskajām apmācībām un praktiskajiem eksāmeniem, kas veikti gaisa kuģī un trenažierī;

2.3. atšķirību apmācība – apmācība par gaisa kuģu atšķirībām (cita varianta gaisa kuģi vienas klases vai gaisa kuģa tipa robežās), kuras laikā apgūst papildu zināšanas par gaisa kuģi un praktiskās iemaņas, veicot lidojumus;

2.4. iepazīšanās apmācība – apmācība, kuras laikā apgūst papildu zināšanas par tā paša varianta gaisa kuģi, kuram ir atšķirīgs aprīkojums, neveicot lidojumu;

2.5. maršruta lidojums – lidojums no izlidošanas vietas līdz ielidošanas vietai pa iepriekš izplānotu maršrutu, izmantojot standarta navigācijas procedūras;

2.6. teorētiskais eksāmens – teorētisko zināšanas pārbaude, kas nepieciešama lidojumu apkalpes locekļa apliecības izsniegšanai;

2.7. praktiskais eksāmens – praktisko iemaņu pārbaude, kura ietver:

2.7.1. lidojumu prasmes pārbaudi - prasmju apliecināšanu, kas nepieciešamas lidojumu apkalpes locekļa apliecības vai kvalifikācijas atzīmes izsniegšanai, tajā skaitā teorētisko zināšanu demonstrēšana, ja tas ir nepieciešams;

2.7.2. kvalifikācijas pārbaudi - prasmju apliecināšanu, lai atjaunotu vai pagarinātu kvalifikācijas atzīmes derīgumu, tajā skaitā mutiska eksāmena kārtošanu, ja tāds ir nepieciešams;

2.7.3. kompetences pārbaudi - prasmju apliecināšanu, kas nepieciešamas lidotāja inženiera instruktora kvalifikācijas atzīmes, lidojumu instruktora un lidojumu eksaminētāja sertifikāta izsniegšanai, to derīguma termiņa pagarināšanai un atjaunošanai.

3. Noteikumi attiecas uz:

3.1. personām, kuras pretendē uz amatierpilota apliecības saņemšanu ar atbilstošu kvalifikāciju, kas dod tiesības veikt lidojumus ar ultravieglajiem gaisa kuģiem, kas minēti Eiropas Parlamenta un Padomes 2008.gada 20.februāra Regulas (EK) Nr. 216/2008 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi, un ar ko atceļ Padomes Direktīvu 91/670/EEK, Regulu (EK) Nr. 1592/2002 un Direktīvu 2004/36/EK (turpmāk – regula Nr. 216/2008) II pielikumā (izņemot "d" un "i" apakšpunktā minētos gaisa kuģus) un personām, kuras pretendē uz lidotāja inženiera apliecības saņemšanu ar atbilstošas gaisa kuģa kategorijas tipa kvalifikācijas atzīmi, kas dod tiesības ekspluatēt šā gaisa kuģa tipa iekārtas un aprīkojumu gaisa kuģa kapteiņa vadībā un uzraudzībā;

3.2. personām, kuras pretendē uz lidojumu apkalpes locekļa apliecības saņemšanu saskaņā ar Komisijas 2011.gada 3.novembra Regulu (ES) Nr.1178/2011, ar ko nosaka tehniskās prasības un administratīvās procedūras attiecībā uz civilās aviācijas gaisa kuģa apkalpi atbilstīgi Eiropas Parlamenta un Padomes Regulai (EK) Nr. 216/2008 (turpmāk – regula Nr. 1178/2011).

4. Kompetentā iestāde Regulas Nr. 1178/2011 FCL.001 punkta izpratnē ir Civilās aviācijas aģentūra.

5. Civilās aviācijas aģentūra izsniedz:

5.1. lidojumu apkalpes locekļa apliecību šo noteikumu 3.1.punktā minētajām personām atbilstoši šo noteikumu 1.pielikuma prasībām;

5.2. lidojumu apkalpes locekļa apliecību šo noteikumu 3.2.punktā minētajām personām atbilstoši Regulas Nr. 1178/2011 ARA daļas VI pielikuma I papildinājuma prasībām;

5.3. lidotāja inženiera instruktora kvalifikācijas atzīmi ar tās ierakstu lidotāja inženiera apliecībā;

5.4. lidojumu instruktora sertifikātu atbilstoši šo noteikumu 2.pielikuma prasībām;

5.5. lidojumu eksaminētāja sertifikātu atbilstoši šo noteikumu 3.pielikuma prasībām.

6. Saskaņā ar šiem noteikumiem Civilās aviācijas aģentūra piešķir kvalifikācijas atzīmi, kas dod tiesības lidojumu apkalpes locekļa apliecības turētājam veikt lidojumus ar noteiktu gaisa kuģi. Atbilstoši šiem noteikumiem Civilās aviācijas aģentūra piešķir:

6.1. amatierpilota apliecības kvalifikācijas atzīmi lidojumiem ar šādas kategorijas gaisa kuģiem:

6.1.1. ULA (land), ULA (sea) – -ultraviegla sauzemes vai jūras lidmašīna;

6.1.2. ULTMG - ultravieglais universāls planieris ar dzinēju;

6.1.3. ULH (land), ULH (sea) – ultravieglais sauzemes vai jūras helikopters;

6.1.4. ULS - ultravieglais planieris un motoplanieris;

6.1.5. HG - deltaplāns;

6.1.6. MHG (land), MHG (sea) – sauszemes vai jūras motodeltaplāns;

6.1.7. ULGYR (land), ULGYR (sea) – ultravieglais sauzemes vai jūras žiroplāns;

6.2. šādas papildu kvalifikācijas atzīmes:

6.2.1. NR – nakts lidojumi;

6.2.2. ABTR – akrobātiskie lidojumi;

6.2.3. SPTR – planiera buksēšana;

6.2.4. BRTR – plakāta vilkšana;

6.2.5. MR – kalnu lidojumi;

6.2.6. CLR – lidojumi ar planieri mākoņos;

6.3. lidotāja inženiera kvalifikācijas atzīmi lidojumiem ar šādas kategorijas un tipa gaisa kuģiem:

6.3.1. (A) – lidmašīna ar tipa norādi;

6.3.2. (H) – helikopters ar tipa norādi;

6.4. tehniskās pārbaudes lidojumu nozīmējumu.

7. Lidojumu apkalpes locekļu apliecības un šo noteikumu 6.1. un 6.2.apakšpunktā minētās kvalifikācijas atzīmes, izņemot 6.2.5. un 6.3.apakšpunktā minētās kvalifikācijas atzīmes, ir beztermiņa un ir spēkā, kamēr lidojumu apkalpes loceklis atbilst šo noteikumu prasībām.

8. Šo noteikumu 6.2.5.apakšpunktā minētās MR kvalifikācijas atzīmes derīguma termiņš ir divi gadi. Šo noteikumu 6.3.apakšpunktā minēto lidotāja inženiera kvalifikācijas atzīmju derīguma termiņš ir viens gads.

9. Lidotāja inženiera instruktora kvalifikācijas, lidojumu instruktora un lidojumu eksaminētāja sertifikāta derīguma termiņš ir trīs gadi.

10. Saskaņā ar Regulas Nr.1178/2011 FCL.050.punkta un Eiropas aviācijas drošības aģentūras dokumenta “Pieņemamie līdzekļi atbilstības nodrošināšanai. FCL daļa.” AMC1 FCL.050.punkta prasībām lidojumu apkalpes loceklis informāciju par katru veikto lidojumu, mācību lidojumu un praktisko eksāmenu, kas veikts gaisa kuģī, kā arī praktisko apmācību un praktisko eksāmenu, kas veikts trenažierī, ieraksta lidojumu grāmatiņā, kuru attiecīgi ar parakstu apstiprina:

10.1. lidojuma apkalpes loceklis - katru lidojumu, kas nav mācību vai pārbaudes lidojums;

10.2. instruktors – katru novadīto mācību lidojumu gaisa kuģī un praktisko apmācību trenažierī;

10.3. eksaminētājs – katru novadīto praktisko eksāmenu gaisa kuģī un trenažierī.

11. Eiropas aviācijas drošības aģentūras izstrādātais dokuments Regulas Nr.1178/2011 prasību piemērošanai "Pieņemamie līdzekļi atbilstības nodrošināšanai. FCL daļa" ir tulkots latviešu valodā un publicēts Civilās aviācijas aģentūras mājaslapā interneta vietnē ([www.caa.lv](http://www.caa.lv/)).

**2. Kārtība, kādā izsniedz civilās aviācijas gaisa kuģu lidojumu apkalpes locekļa apliecību**

12. Lai iegūtu šajos noteikumos 3.punktā minētās lidojumu apkalpes locekļa apliecības ar kvalifikācijas atzīmēm un sertifikātus (turpmāk šajā nodaļā kopā sauktas – lidojumu apkalpes locekļa apliecības), pretendents iesniedz Civilās aviācijas aģentūrā iesniegumu (4.pielikums). Iesniegumu iesniedz ne vēlāk kā sešus mēnešus no praktiskā eksāmena veikšanas un tam pievieno šādus dokumentus:

12.1. pases vai cita personu apliecinoša dokumenta kopiju;

12.2. derīgas veselības apliecības vai medicīniskās izziņas kopiju (uzrādot oriģinālu) atbilstoši saņemamajai lidojumu apkalpes locekļa apliecībai;

12.3. vismaz viena vecāka vai aizbildņa notariāli apliecinātu piekrišanu lidojumu apkalpes locekļa apliecības saņemšanai, ja iesniegumu iesniedz persona, kas nav sasniegusi 18 gadu vecumu;

12.4. apstiprinātas mācību organizācijas izdotu apliecinājumu par teorētisko un praktisko lidojumu mācību kursa pabeigšanu atbilstoši saņemamajai lidojumu apkalpes locekļa apliecībai. Minētajā apliecinājumā jābūt norādītam, kādām prasībām atbilda veiktā apmācība, kā arī informāciju par pretendenta veiktajiem mācību lidojumiem un to novērtējumu;

12.5. lidojumu grāmatiņas kopiju (uzrādot oriģinālu) ar ierakstiem, kas apliecina pretendenta lidojumu pieredzi gaisa kuģī un trenažierī atbilstoši saņemamajai lidojumu apkalpes locekļa apliecībai, tajā skaitā ar ierakstiem par:

12.5.1. mācību lidojumu veikšanu, ko ar parakstu apstiprinājis lidojumu instruktors;

12.5.2. praktisko eksāmenu nokārtošanu, ko ar parakstu apstiprinājis lidojumu eksaminētājs;

12.6. citas valsts kompetentās iestādes izsniegtu dokumentu (izziņu), kurā ietverta informācija par pabeigtajiem mācību kursiem un nokārtotajiem teorētiskajiem eksāmeniem atbilstoši saņemamajai lidojumu apkalpes locekļa apliecībai, kā arī iesniedz mācību kursa vai apstiprinātas mācību organizācijas sertifikātu, ja teorētiskā vai praktiskā apmācība vai arī eksāmenu kārtošana ir veikta citā valstī;

12.7. dokumentu, kas apliecina, ka pretendenta angļu valodas zināšanas nav zemākas par ceturto līmeni atbilstoši Konvencijas 1.pielikumā noteiktajām prasībām, ja pretendentam attiecīgas apliecības iegūšanai ir jāatbilst šādām prasībām;

12.8. lidojumu eksaminētāja parakstītu veidlapu par praktiskā eksāmena nokārtošanu pēc mācību kursa pabeigšanas, kas nepieciešams attiecīgās lidojumu apkalpes locekļa apliecības vai kvalifikācijas saņemšanai.

13. Ja šo noteikumu 5.1.apakšpunktā minēto amatierpilota un lidotāja inženiera apliecību vēlas iegūt pretendents, kuram ir lidojumu apkalpes locekļa apliecība, kas izsniegta saskaņā ar Konvencijas 1.pielikumu, Civilās aviācijas aģentūra pēc iesnieguma saņemšanas pieprasa no attiecīgās valsts kompetentās iestādes informāciju par izsniegtās apliecības derīgumu, tās atbilstību Konvencijas 1.pielikuma prasībām un pabeigtajiem mācību kursiem, kuri var tikt ieskaitīti, lai izsniegtu attiecīgo apliecību. Civilās aviācijas aģentūra saņemto informāciju izvērtē atbilstoši šajos noteikumos noteiktajām prasībām attiecīgās apliecības izsniegšanai un pieņem lēmumu saskaņā ar šo noteikumu 16.punktu.

14. Ja šo noteikumu 5.2.apakšpunktā minēto komercpilota (CPL), daudzpilotu lidmašīnas pilota (MPL), aviolīniju transporta pilota (ATPL) apliecību vēlas iegūt pretendents, kuram ir lidojumu apkalpes locekļa apliecība, kuru ir izsniegusi trešās valsts kompetentā iestāde saskaņā ar Konvencijas 1.pielikuma prasībām, tad papildus Regulā Nr.1178/2011 noteiktajām prasībām minētās apliecības saņemšanai nepieciešams, lai būtu arī viens no šādiem nosacījumiem:

14.1. gaisa kuģa ekspluatantam, pie kura pretendents veic vai plāno veikt lidojumus, galvenā uzņēmējdarbības vieta ir Latvijas Republika;

14.2. gaisa kuģis, ar kuru pretendents veic vai plāno veikt lidojumus, ir reģistrēts Latvijas Republikas gaisa kuģu reģistrā;

14.3. pretendenta pastāvīgā dzīves vieta ir Latvijas Republika.

15. Ja iesniegumā norādīta nepilnīga informācija vai nav iesniegti visi dokumenti, kas noteikti šo noteikumu 12.punktā, Civilās aviācijas aģentūra pieprasa pretendentam precizēt iesniegto informāciju un 10 dienu laikā pēc pieprasījuma saņemšanas iesniegt trūkstošos dokumentus. Jautājumu par lidojumu apkalpes locekļa apliecības izsniegšanu izskata pēc precizētās informācijas un dokumentu saņemšanas.

16. Civilās aviācijas aģentūra 20 dienu laikā pēc šo noteikumu 12. punktā minētā iesnieguma saņemšanas pieņem lēmumu par lidojumu apkalpes locekļa apliecības izsniegšanu vai lēmumu par atteikumu to izsniegt.

17. Civilās aviācijas aģentūra pieņem lēmumu par atteikumu izsniegt lidojumu apkalpes locekļa apliecību, ja pretendents:

17.1. neizpilda šo noteikumu 15.punktā minētās prasības;

17.2. neizpilda šo noteikumu vai Regulas Nr.1178/2011 prasības attiecīgās lidojumu apkalpes locekļa apliecības saņemšanai.

18. Persona pirms lidojumu apkalpes locekļa apliecības saņemšanas samaksā par attiecīgo Civilās aviācijas aģentūras maksas pakalpojumu.

19. Civilās aviācijas aģentūras lēmumus, kas pieņemti saskaņā ar šiem noteikumiem, var apstrīdēt un pārsūdzēt Administratīvā procesa likumā noteiktajā kārtībā.

20. Ja Civilās aviācijas aģentūra saskaņā ar likuma "Par aviāciju" 6.panta otrās daļas 5.punktu anulē vai aptur apliecību, lidojumu apkalpes locekļa pienākums ir trīs darba dienu laikā pēc attiecīgā paziņojuma saņemšanas nodot apliecību Civilās aviācijas aģentūrā.

**3. Prasības amatierpilota apliecības un kvalifikācijas atzīmes iegūšanai**

**3.1. Vispārīgās prasības**

21. Amatierpilota apliecību ar vienu vai vairākām šo noteikumu 6.1. un 6.2. apakšpunktā minētajām kvalifikācijas atzīmēm var iegūt persona, kura sasniegusi:

21.1. 17 gadu vecumu lidojumiem ar ultravieglo lidmašīnu, ultravieglo helikopteru un ultravieglo žiroplānu;

21.2. 16 gadu vecumu lidojumiem ar ultravieglo planieri, ultravieglo universālo planieri ar dzinēju, deltaplānu vai motodeltaplānu.

22. Lai iegūtu amatierpilota apliecību ar šajos noteikumos noteikto kvalifikācijas atzīmi, pretendents apgūst teorētiskās zināšanas un veic mācību lidojumus saskaņā ar apstiprinātu apmācību programmu, kā arī nokārto teorētiskos eksāmenus un praktisko eksāmenu (lidojumu prasmes pārbaudi) saskaņā ar šo noteikumu 9.nodaļā noteiktajām prasībām.

23.Pretendents mācību lidojumus veic ar tādas pašas kategorijas, klases, tipa vai varianta ultravieglo gaisa kuģi, kādu izmanto lidojumu prasmes pārbaudē. Pretendents lidojumu prasmes pārbaudē apliecina spēju attiecīgās kategorijas ultravieglā gaisa kuģa kapteiņa statusā veikt uzdevumu izpildi tādā kompetences līmenī, kas atbilst minētās apliecības un kvalifikācijas atzīmes piešķirtajām tiesībām.

24. Amatierpilota apliecībā ierakstītā kvalifikācijas atzīme piešķir tiesības lidot ar tādas pašas kategorijas, klases, tipa vai varianta gaisa kuģi, kāds tika izmantots lidojumu prasmes pārbaudē.

**3.2.** **Prasības ULA (land), ULA (sea) vai ULTMG kvalifikācijas atzīmes iegūšanai**

25. Lai iegūtu ULA (land), ULA (sea) vai ULTMG kvalifikācijas atzīmi, pretendents nolido vismaz 30 mācību lidojumu stundas ar ultravieglo lidmašīnu vai ultravieglo universālo planieri ar dzinēju, tajā skaitā:

25.1. 15 mācību lidojumu stundas kopā ar lidojumu instruktoru tādas klases lidmašīnā vai ultravieglajā universālajā planierī ar dzinēju, ar kuru kārto lidojumu prasmes pārbaudi;

25.2. sešas patstāvīga mācību lidojuma stundas lidojumu instruktora uzraudzībā, tajā skaitā vismaz trīs patstāvīga maršruta lidojuma stundas, no kurām viens maršruta lidojums ir vismaz 150 kilometru attālumā ar vienu nosēšanos un pilnīgu apstāšanos lidlaukā, kas nav gaisa kuģa izlidošanas lidlauks.

26. Lai iegūtu ULA (land) kvalifikācijas atzīmi, amatierpilots, kuram ir apliecība ar derīgu ULS un ULTMG kvalifikācijas atzīmi un kurš pēc ULTMG kvalifikācijas atzīmes saņemšanas ir veicis vismaz 21 lidojuma stundu ar ultravieglo universālo planieri ar dzinēju, izpilda šādas prasības:

26.1. nolido trīs mācību lidojumu stundas, tajā skaitā veicot 10 mācību pacelšanās un nosēšanās manevrus kopā ar lidojumu instruktoru un 10 patstāvīgus mācību pacelšanās un nosēšanās manevrus lidojumu instruktora uzraudzībā;

26.2. nokārto lidojumu prasmes pārbaudi un tās laikā demonstrē teorētiskās zināšanas par ultravieglo lidmašīnu šādās jomās:

26.2.1. gaisa kuģa ekspluatācijas procedūras;

26.2.2. lidojuma tehniskais raksturojums un plānošana;

26.2.3. vispārīgas zināšanas par gaisa kuģiem.

27. Lai iegūtu ULA (sea) kvalifikācijas atzīmi, amatierpilots, kuram ir apliecība ar derīgu ULA (land) kvalifikācijas atzīmi, vai lai iegūtu ULA (land) kvalifikācijas atzīmi, amatierpilots, kuram ir apliecība ar derīgu ULA (sea) kvalifikācijas atzīmi, izpilda vienu no šādām prasībām:

27.1. nolido vismaz astoņas mācību lidojumu stundas kopā ar lidojumu instruktoru, ja ir derīga attiecīgās klases vai tipa kvalifikācija;

27.2. nolido 10 mācību lidojumu stundas kopā ar lidojumu instruktoru, ja attiecīgās klases vai tipa kvalifikācija nav derīga.

28. Ja amatierpilotam, kurš pretendē iegūt ULA (land), ULA (sea) vai ULTMG kvalifikācijas atzīmi, ir lidojumu pieredze kapteiņa statusā, tad minētās kvalifikācijas atzīmes iegūšanai var ieskaitīt šo noteikumu 25.punkta (izņemot 25.2.apakšpunktu) prasību izpildi. Ieskaitāmo prasību apjomu nosaka apstiprināta mācību organizācija, kur amatierpilots apgūst mācību kursu, ņemot vērā pirms mācību uzsākšanas veiktā pārbaudes lidojuma novērtējumu atbilstoši ULA (land), ULA (sea) vai ULTM kvalifikācijas atzīmes iegūšanas prasībām. Ieskaitāmo prasību apjoms nedrīkst pārsniegt kopējās nolidojuma stundas kapteiņa statusā un 50 % no šo noteikumu 25.1.apakšpunktā noteikto lidojumu stundu skaita.

29. Lai uzturētu ULA (land), ULA (sea) vai ULTMG kvalifikāciju, amatierpilots 24 mēnešu laikā ar ultravieglo sauszemes vai jūras lidmašīnu vai ultravieglo universālo planieri ar dzinēju vai arī ar sauszemes ultravieglo lidmašīnu un ultravieglo universālo planieri ar dzinēju izpilda šādas prasības:

29.1. nolido vismaz 12 lidojumu stundas kapteiņa statusā, veicot 12 pacelšanās un nosēšanās manevrus;

29.2. piedalās lidojumu prasmju atsvaidzināšanas mācībās, kuru ietvaros veic vismaz vienas stundas lidojumu kopā ar lidojumu instruktoru.

30. Lidojumu prasmju atsvaidzināšanas mācības ar ultravieglo sauszemes lidmašīnu var neveikt, ja amatierpilots ir nokārtojis klases vai tipa kvalifikācijas pārbaudi, lidojumu prasmes pārbaudi vai kompetences pārbaudi ar jebkuras  klases vai tipa sauszemes lidmašīnu. Lidojumu prasmju atsvaidzināšanas mācības ar ultravieglo jūras lidmašīnu var neveikt, ja amatierpilots ir nokārtojis klases vai tipa kvalifikācijas pārbaudi, prasmes pārbaudi vai kompetences pārbaudi ar jebkuras klases vai tipa jūras lidmašīnu.

31. Ja ULA (land), ULA (sea) vai ULTMG kvalifikācija netiek uzturēta šo noteikumu 29.punktā noteiktajā kārtībā, tad amatierpilots izpilda vienu no šādām prasībām:

31.1. veic lidojumus kopā ar lidojumu instruktoru vai patstāvīgos lidojumus lidojumu instruktora uzraudzībā atbilstoši šo noteikumu 29.punktā noteiktajām prasībām;

31.2. nokārto kvalifikācijas pārbaudi pirms kvalifikācijas tiesību izmantošanas.

32. Ja amatierpilotam  ir apliecība ar derīgu ULA (land) un ULA (sea) kvalifikācijas atzīmi, lai uzturētu abas minētās kvalifikācijas, amatierpilots 24 mēnešu laikā nolido vismaz 12 lidojumu stundas kapteiņa statusā, veicot 12 pacelšanās un nosēšanās manevrus ar sauszemes vai jūras ultravieglo lidmašīnu vai ar abiem minētajiem gaisa kuģiem, tajā skaitā ar katru gaisa kuģi:

32.1. nolido vismaz vienu stundu kapteiņa statusā, veicot sešus pacelšanās un nosēšanās manevrus;

32.2. piedalās lidojumu prasmju atsvaidzināšanas mācībās, kuru ietvaros veic  vismaz vienu stundu ilgu lidojumu kopā ar lidojumu instruktoru. Lidojumu prasmju atsvaidzināšanas mācības var neveikt, ja tiek izpildīti šo noteikumu 30.punktā minētie nosacījumi.

33. Amatierpilots, kurš saņēmis apliecību ar ULA (land), ULA (sea) vai ULTMG kvalifikācijas atzīmi, ir tiesīgs veikt lidojumus ar cita varianta ultravieglo lidmašīnu vai ultravieglo universālo planieri ar dzinēju, kas netika izmantots lidojumu prasmes pārbaudē, ja amatierpilots apgūst atšķirību vai iepazīšanās apmācību.

**3.3.** **Prasības ULH (land) vai ULH (sea) kvalifikācijas atzīmes iegūšanai**

34. Lai iegūtu ULH (land) kvalifikācijas atzīmi, pretendents nolido vismaz 40 mācību lidojumu stundas ar ultravieglo sauszemes helikopteru, tajā skaitā:

34.1. 20 mācību lidojumu stundas kopā ar lidojumu instruktoru ar ultravieglo helikopteru, ar kuru kārto lidojumu prasmes pārbaudi;

34.2. 10 patstāvīga mācību lidojumu stundas lidojumu instruktora uzraudzībā, tajā skaitā vismaz piecas patstāvīga maršruta lidojuma stundas, no kurām viens maršruta lidojums ir vismaz 150 kilometru attālumā ar vienu nosēšanos un pilnīgu apstāšanos lidlaukā, kas nav gaisa kuģa izlidošanas lidlauks.

35. Lai iegūtu ULH (sea) kvalifikācijas atzīmi, amatierpilots, kuram ir apliecība ar derīgu ULH (land) kvalifikācijas atzīmi, vai, lai iegūtu ULH (land) kvalifikācijas atzīmi, amatierpilots, kuram ir apliecība ar derīgu ULH (sea) kvalifikācijas atzīmi, izpilda vienu no šādām prasībām:

35.1. nolido vismaz astoņas mācību lidojumu stundas kopā ar lidojumu instruktoru, ja ir derīga attiecīgā tipa kvalifikācija;

35.2. nolido 10 mācību lidojumu stundas kopā ar lidojumu instruktoru, ja attiecīgā tipa kvalifikācija nav derīga.

36. Ja amatierpilotam, kurš pretendē uz ULH (land) kvalifikācijas atzīmi, ir lidojumu pieredze kapteiņa statusā, tad minētās kvalifikācijas atzīmes saņemšanai var ieskaitīt šo noteikumu 34.punkta (izņemot 34.2.apakšpunktu) prasību izpildi. Ieskaitāmo prasību apjomu nosaka apstiprināta mācību organizācija, kur amatierpilots apgūst mācību kursu, ņemot vērā pirms mācību uzsākšanas veiktā pārbaudes lidojuma novērtējumu atbilstoši ULH (land) kvalifikācijas atzīmes iegūšanas prasībām. Ieskaitāmo prasību apjoms nedrīkst pārsniegt kopējo nolidojuma stundu skaitu kapteiņa statusā un 50% no šo noteikumu 34.punktā noteikto 40 stundu skaita.

37. Lai uzturētu ULH (land) vai ULH (sea) kvalifikāciju, amatierpilots 12 mēnešu laikā ar ultravieglā helikoptera tipu :

37.1. nolido vismaz sešas lidojumu stundas kapteiņa statusā, tajā skaitā veic sešus pacelšanās un nosēšanās manevrus;

37.2. piedalās lidojumu prasmju atsvaidzināšanas mācībās, kuru ietvaros veic vismaz vienu stundu ilgu lidojumu kopā ar lidojumu instruktoru.

38. Lidojumu prasmju atsvaidzināšanas mācības ar ultravieglo sauszemes helikopteru var neveikt, ja amatierpilots ir nokārtojis tipa kvalifikācijas pārbaudi, lidojumu prasmes pārbaudi vai kompetences pārbaudi ar jebkura tipa sauszemes helikopteru. Lidojumu prasmju atsvaidzināšanas mācības ar ultravieglo jūras helikopteru var neveikt, ja ir nokārtota tipa kvalifikācijas pārbaude, prasmju pārbaude vai kompetences pārbaude ar jebkura tipa jūras helikopteru.

39. Ja ULH (land) vai ULH (sea) kvalifikācijas atzīme netiek uzturēta šo noteikumu 37.punktā paredzētajā kārtībā, tad amatierpilots izpilda vienu no šādām prasībām:

39.1. veic lidojumus kopā ar ar lidojumu instruktoru vai patstāvīgos lidojumus lidojumu instruktora uzraudzībā atbilstoši šo noteikumu 37.punktā noteiktajām prasībām;

39.2. nokārto kvalifikācijas pārbaudi pirms kvalifikācijas tiesību izmantošanas.

40. Ja amatierpilotam  ir apliecība ar derīgu ULH (land) un ULH (sea) kvalifikācijas atzīmi, tad, lai uzturētu abas minētās kvalifikācijas, amatierpilots 12 mēnešu laikā nolido vismaz sešas lidojuma stundas kapteiņa statusā, veicot sešus pacelšanās un nosēšanās manevrus ar sauszemes vai jūras ultravieglo helikopteru vai ar abiem minētajiem gaisa kuģiem, tajā skaitā ar katru gaisa kuģi:

40.1. nolido vismaz vienu stundu kapteiņa statusā, veicot trīs pacelšanās un nosēšanās manevrus;

40.2. piedalās lidojumu prasmju atsvaidzināšanas mācībās, kuru ietvaros veic  vismaz vienu stundu ilgu lidojumu kopā ar lidojumu instruktoru. Lidojumu prasmju atsvaidzināšanas mācības var neveikt, ja tiek izpildīti šo noteikumu 38.punktā minētie nosacījumi.

41.Amatierpilots, kurš saņēmis apliecību ar ULH (land) kvalifikācijas atzīmi, ir tiesīgs veikt lidojumus ar cita tipa ultravieglo helikopteru, kas netika izmantots prasmes pārbaudē, ja viņš:

41.1. nolido piecas mācību lidojumu stundas, tajā skaitā veic 15 mācību pacelšanās un nosēšanās manevrus kopā ar lidojumu instruktoru un 15 patstāvīgus pacelšanās un nosēšanās manevrus lidojumu instruktora uzraudzībā;

41.2. nokārto lidojumu prasmes pārbaudi un tās laikā demonstrē teorētiskās zināšanas par ultravieglo helikopteru šādās jomās:

41.2.1. gaisa kuģa ekspluatācijas procedūras;

41.2.2. lidojumu tehniskais raksturojums un plānošana;

41.2.3. vispārīgas zināšanas par gaisa kuģiem.

42. Amatierpilots, kurš saņēmis apliecību ar ULH (land) vai ULH (sea) kvalifikācijas atzīmi, ir tiesīgs veikt lidojumus ar cita varianta ultravieglo helikopteru, kas netika izmantots lidojumu prasmes pārbaudē, ja amatierpilots apgūst atšķirību vai iepazīšanās apmācību.

**3.4.** **Prasības ULS kvalifikācijas atzīmes iegūšanai**

43. Lai iegūtu ULS kvalifikācijas atzīmi, pretendents nolido vismaz 15 mācību lidojumu stundas ar ultravieglo planieri vai ultravieglo universālo planieri ar dzinēju, tajā skaitā:

43.1. 10 mācību lidojumu stundas kopā ar lidojumu instruktoru ar ultravieglo planieri vai ultravieglo planieri ar dzinēju, ar kuru kārto lidojumu prasmes pārbaudi;

43.2. divas patstāvīga mācību lidojuma stundas lidojumu instruktora uzraudzībā, tajā skaitā, veicot vismaz 45 palaišanas un nosēšanās manevrus. Viens patstāvīga maršruta lidojums instruktora uzraudzībā ir vismaz 50 kilometru attālumā vai viena lidojuma stunda kopā ar lidojumu instruktoru - vismaz 100 kilometru attālumā.

44. No šo noteikumu 43.punktā noteiktajām 15 mācību lidojumu stundām ar ultravieglo universālo planieri ar dzinēju atļauts lidot ne vairāk kā septiņas stundas.

45. Ja amatierpilotam, kurš pretendē uz ULS kvalifikācijas atzīmes iegūšanu, ir lidojumu pieredze kapteiņa statusā, tad minētās kvalifikācijas iegūšanai var ieskaitīt šo noteikumu 43.punkta (izņemot 43.2.apakšpunkta) prasību izpildi. Ieskaitāmo prasību apjomu nosaka apstiprināta mācību organizācija, kur amatierpilots apgūst mācību kursu, ņemot vērā pirms mācību uzsākšanas veiktā pārbaudes lidojuma novērtējumu atbilstoši ULS kvalifikācijas atzīmes iegūšanas prasībām. Ieskaitāmo prasību apjoms nedrīkst pārsniegt kopējo nolidojuma laiku kapteiņa statusā un 50 % no šo noteikumu 43.1.apakšpunktā noteiktā lidojuma stundu skaita.

46. Ja amatierpilots, kurš saņēmis apliecību ar ULS kvalifikācijas atzīmi, pretendē iegūt ULTMG kvalifikācijas atzīmi, viņš izpilda šādas prasības:

46.1. nolido vismaz sešas mācību lidojumu stundas ar ultravieglo universālo planieri ar dzinēju, tajā skaitā četras stundas kopā ar lidojumu instruktoru;

46.2. veic vienu patstāvīgu maršruta lidojumu vismaz 150 kilometru attālumā ar vienu nosēšanos un pilnīgu apstāšanos lidlaukā, kas nav gaisa kuģa izlidošanas lidlauks;

46.3. nokārto lidojumu prasmes pārbaudi un tās laikā demonstrē teorētiskās zināšanas par ultravieglo universālo planieri ar dzinēju šādās jomās:

46.3.1. lidojuma principi;

46.3.2. gaisa kuģa ekspluatācijas procedūras;

46.3.3. lidojuma tehniskais raksturojums un plānošana;

46.3.4. vispārīgas zināšanas par gaisa kuģiem;

46.3.5. navigācija.

47. Amatierpilots, kurš saņēmis apliecību ar ULS kvalifikācijas atzīmi, var veikt lidojumus ar planieri, kuram ir cita pacelšanās metode nekā tā, kas tika izmantota lidojumu prasmes pārbaudē, ja viņš izpilda šādas prasības:

47.1. veic 10 pacelšanās mācību lidojumus kopā ar lidojumu instruktoru un piecus patstāvīgus pacelšanās mācību lidojumus lidojumu instruktora uzraudzībā gadījumos, kad planiera palaišana notiek ar vinčas palīdzību vai to ievelk ar automašīnu;

47.2. veic piecus pacelšanās mācību lidojumus kopā ar lidojumu instruktoru un piecus patstāvīgus pacelšanās mācību lidojumus lidojumu instruktora uzraudzībā gadījumos, kad planieris paceļas pastāvīgi vai to ievelk ar lidmašīnu;

47.3. veic trīs pacelšanās mācību lidojumus kopā ar lidojumu instruktoru vai trīs patstāvīgus pacelšanās mācību lidojumus lidojumu instruktora uzraudzībā gadījumos, kad planiera palaišana notiek ar gumijas trosi.

48. Par pacelšanās mācību lidojumiem ar ultravieglo planieri vai ultravieglo universālo planieri ar dzinēju un par šajos lidojumos izmantoto pacelšanās metodi veic ierakstu lidojuma grāmatiņā.

49. Lai amatierpilots uzturētu tiesības veikt lidojumus, izmantojot katru no šo noteikumu 47. punktā minētajām pacelšanās metodēm, viņš 24 mēnešu laikā veic vismaz piecus pacelšanās manevrus, izņemot pacelšanos, izmantojot gumijas trosi, ar kuru veic vismaz divus pacelšanās manevrus.

50. Ja amatierpilots neizpilda šo noteikumu 49. punktā minētās prasības, tad viņš veic pacelšanās mācību lidojumus kopā ar lidojumu instruktoru vai patstāvīgas pacelšanās mācību lidojumus instruktora uzraudzībā šo noteikumu 47.punktā minētajā kārtībā.

51. Lai uzturētu ULS kvalifikācijas atzīmi, amatierpilots 24 mēnešu laikā ar ultravieglo planieri vai ultravieglo planieri ar dzinēju:

51.1. nolido vismaz piecas lidojumu stundas kapteiņa statusā, tajā skaitā veicot 15 pacelšanās un nosēšanās manevrus;

51.2. veic vismaz divus pacelšanās mācību lidojumus kopā ar lidojumu instruktoru.

52. Ja ULS kvalifikācija netiek uzturēta šo noteikumu 51.punktā noteiktajā kārtībā, amatierpilots izpilda vienu no šādām prasībām:

52.1. veic lidojumus kopā ar lidojumu instruktoru vai pastāvīgus lidojumus lidojumu instruktora uzraudzībā atbilstoši šo noteikumu 51.punktā noteiktajām prasībām;

52.2. nokārto kvalifikācijas pārbaudi pirms kvalifikācijas atzīmes tiesību izmantošanas.

**3.5.** **Prasības HG kvalifikācijas atzīmes iegūšanai**

53. Lai iegūtu HG kvalifikācijas atzīmi, pretendents nolido vismaz 10 mācību lidojumu stundas ar deltaplānu, tajā skaitā:

53.1. sešas mācību lidojumu stundas kopā ar lidojumu instruktoru;

53.2. trīs patstāvīgu mācību lidojumu stundas lidojumu instruktora uzraudzībā, tajā skaitā veicot vismaz 50 pacelšanās un nosēšanās manevrus.

54. Lai uzturētu HG kvalifikāciju, amatierpilots 24 mēnešu laikā ar deltaplānu nolido vismaz piecas lidojumu stundas kapteiņa statusā, tajā skaitā veicot 15 pacelšanās un nosēšanās manevrus.

55. Ja HG kvalifikācija netiek uzturēta šo noteikumu 54.punktā noteiktajā kārtībā, amatierpilots izpilda vienu no šādām prasībām:

55.1. veic lidojumus kopā ar lidojumu instruktoru vai pastāvīgos lidojumus lidojumu instruktora uzraudzībā atbilstoši šo noteikumu 54. punkta prasībām;

55.2. nokārto kvalifikācijas pārbaudi pirms kvalifikācijas atzīmes tiesību izmantošanas.

**3.6.** **Prasības MHG (land) vai MHG (sea) kvalifikācijas atzīmes iegūšanai**

56. Lai iegūtu MHG (land) vai MHG (sea) kvalifikācijas atzīmi, pretendents nolido vismaz 20 mācību lidojumu stundas ar sauszemes vai jūras motodeltaplānu, tajā skaitā:

56.1. 10 mācību lidojumu stundas kopā ar lidojumu instruktoru ar motodeltaplānu, ar kuru kārto lidojumu prasmes pārbaudi;

56.2. astoņas patstāvīgu mācību lidojumu stundas lidojumu instruktora uzraudzībā, tajā skaitā vismaz trīs maršruta lidojuma stundas patstāvīgi, no kurām viens maršruta lidojums ir vismaz 50 kilometru attālumā ar vienu nosēšanos un pilnīgu apstāšanos lidlaukā, kas nav gaisa kuģa izlidošanas lidlauks.

57. Lai iegūtu MHG (sea) kvalifikācijas atzīmi, amatierpilots, kuram ir apliecība ar derīgu MHG (land) kvalifikācijas atzīmi, vai lai iegūtu MHG (land) kvalifikācijas atzīmi, amatierpilots, kuram ir apliecība ar derīgu MHG (sea) kvalifikācijas atzīmi, izpilda vienu no šādām prasībām:

57.1. nolido vismaz astoņas mācību lidojumu stundas kopā ar lidojumu instruktoru, ja ir derīga attiecīgās klases kvalifikācija,

57.2. nolido 10 mācību lidojumu stundas kopā ar lidojumu instruktoru, ja nav derīga attiecīgās klases kvalifikācija.

58. Ja amatierpilotam, kurš pretendē iegūt MHG (land) vai MHG (sea) kvalifikācijas atzīmi, ir lidojumu pieredze kapteiņa statusā, minētās kvalifikācijas iegūšanai var ieskaitīt šo noteikumu 56.punkta (izņemot 56.2.apakšpunktu) prasību izpildi. Ieskaitāmo prasību apjomu nosaka apstiprināta mācību organizācija, kur amatierpilots apgūst mācību kursu, ņemot vērā pirms mācību uzsākšanas veiktā pārbaudes lidojuma novērtējumu atbilstoši MHG (land) vai MHG (sea) kvalifikācijas atzīmes iegūšanas prasībām. Ieskaitāmo prasību apjoms nedrīkst pārsniegt kopējo nolidojuma laiku kapteiņa statusā un 50% no šo noteikumu 56.1.apakšpunktā noteikto lidojumu stundu skaita.

59. Lai uzturētu MHG (land) vai MHG (sea) kvalifikāciju, amatierpilots 24 mēnešu laikā ar motodeltaplānu nolido vismaz 12 lidojuma stundas kapteiņa statusā, tajā skaitā veicot 12 pacelšanās un nosēšanās manevrus.

60. Ja MHG (land) vai MHG (sea) kvalifikācija netiek uzturēta šo noteikumu 59.punktā noteiktajā kārtībā, tad amatierpilots izpilda vienu no šādām prasībām:

60.1. veic mācību lidojumus vai pastāvīgus lidojumus lidojumu instruktora uzraudzībā atbilstoši šo noteikumu 59.punkta prasībām;

60.2. nokārto kvalifikācijas pārbaudi pirms kvalifikācijas atzīmes tiesību izmantošanas.

61. Ja amatierpilotam ir apliecība ar derīgu MHG (land) un MHG (sea) kvalifikācijas atzīmi, tad, lai uzturētu abas minētās kvalifikācijas, amatierpilots 24 mēnešu laikā nolido vismaz 12 lidojumu stundas kapteiņa statusā, tajā skaitā, veicot 12 pacelšanās un nosēšanās manevrus ar sauszemes vai jūras motodeltaplānu vai ar abiem minētajiem gaisa kuģiem, tajā skaitā ar katru gaisa kuģi:

61.1. nolido vismaz vienu stundu kapteiņa statusā, veicot sešus pacelšanās un nosēšanās manevrus;

61.2. piedalās lidojumu prasmju atsvaidzināšanas mācībās, kuru ietvaros veic  vismaz vienu stundu ilgu lidojumu kopā ar lidojumu instruktoru.

**3.7.** **Prasības ULGYR (land) vai ULGYR (sea) kvalifikācijas atzīmes iegūšanai**

62. Lai iegūtu ULGYR (land) vai ULGYR (sea) kvalifikācijas atzīmi, pretendents nolido vismaz 35 mācību lidojumu stundas ar ultravieglo sauszemes vai jūras žiroplānu, tajā skaitā:

62.1. 20 mācību lidojumu stundas kopā ar lidojumu instruktoru ultravieglajā žiroplānā, ar kuru kārto lidojumu prasmes pārbaudi;

62.2. 10 patstāvīgu mācību lidojumu stundas lidojumu instruktora uzraudzībā, tajā skaitā vismaz piecas patstāvīga maršruta lidojuma stundas, no kurām viens maršruta lidojums ir vismaz 150 kilometru attālumā ar vienu nosēšanos un pilnīgu apstāšanos lidlaukā, kas nav gaisa kuģa izlidošanas lidlauks.

63. Lai iegūtu ULGYR (sea) kvalifikācijas atzīmi, amatierpilots, kuram ir apliecība ar derīgu ULGYR (land) kvalifikācijas atzīmi, un, lai iegūtu ULGYR (land) kvalifikācijas atzīmi, amatierpilots, kuram ir apliecība ar derīgu ULGYR (sea) kvalifikācijas atzīmi, izpilda vienu no šādām prasībām:

63.1. nolido vismaz astoņas mācību lidojumu stundas kopā ar lidojumu instruktoru, ja ir derīga attiecīgās klases vai tipa kvalifikācija;

63.2. nolido 10 mācību lidojumu stundas kopā ar lidojumu instruktoru, ja attiecīgās klases vai tipa kvalifikācija nav derīga.

64. Lai iegūtu ULGYR (land) vai ULGYR (sea) kvalifikācijas atzīmi, amatierpilotam, kuram ir lidojumu pieredze kapteiņa statusā, minētās kvalifikācijas iegūšanai var ieskaitīt šo noteikumu 62.punkta (izņemot 62.2.apakšpunktu) prasību izpildi. Ieskaitāmo prasību apjomu nosaka apstiprināta mācību organizācija, kur amatierpilots apgūst mācību kursu, ņemot vērā pirms mācību uzsākšanas veiktā pārbaudes lidojuma novērtējumu atbilstoši ULGYR (land) vai ULGYR (sea) kvalifikācijas atzīmes iegūšanas prasībām. Ieskaitāmo prasību apjoms nedrīkst pārsniegt kopējo nolidojuma laiku kapteiņa statusā un 50 % no šo noteikumu 62.1.apakšpunktā noteiktā lidojuma stundu skaita.

65.Lai uzturētu ULGYR (land) vai ULGYR (sea) kvalifikāciju, amatierpilots 24 mēnešu periodā ar ultravieglo žiroplānu:

65.1.nolido vismaz 12 lidojumu stundas kapteiņa statusā, veicot 12 pacelšanās un nosēšanās manevrus;

65.2**.** vismaz vienu stundu piedalās lidojumu prasmju atsvaidzināšanas mācībās kopā ar lidojumu instruktoru.

66. Lidojum prasmju atsvaidzināšanas mācības ar ultravieglo sauszemes žiroplānu var neveikt, ja amatierpilots ir nokārtojis klases vai tipa kvalifikācijas pārbaudi, lidojumu prasmes pārbaudi vai kompetences pārbaudi ar jebkuras klases vai tipa sauszemes žiroplānu. Lidojumu prasmju atsvaidzināšanas mācības ar ultravieglo jūras žiroplānu var neveikt, ja amatierpilots ir nokārtojis klases vai tipa kvalifikācijas pārbaudi, prasmes pārbaudi vai kompetences pārbaudi ar jebkuras klases vai tipa jūras žiroplānu.

67. Ja ULGYR (land) vai ULGYR (sea) kvalifikācija netiek uzturēta šo noteikumu 65.punktā noteiktajā kārtībā, amatierpilots izpilda vienu no šādām prasībām:

67.1.veic lidojumus kopā ar lidojumu instruktoru vai pastāvīgus lidojumus lidojumu instruktora uzraudzībā atbilstoši šo noteikumu 65.punkta prasībām;

67.2. nokārto kvalifikācijas pārbaudi pirms kvalifikācijas atzīmes tiesību izmantošanas.

68. Ja amatierpilotam  ir apliecība ar derīgu ULGYR (land) un ULGYR (sea) kvalifikācijas atzīmi, tad, lai uzturētu abas minētās kvalifikācijas, amatierpilots 24 mēnešu laikā nolido vismaz 12 lidojumu stundas kapteiņa statusā, veicot 12 pacelšanās un nosēšanās manevrus ar sauszemes vai jūras ultravieglo žiroplānu vai ar abiem minētajiem gaisa kuģiem, tajā skaitā ar katru gaisa kuģi:

68.1. nolido vismaz vienu stundu kapteiņa statusā, veicot sešus pacelšanās un nosēšanās manevrus;

68.2. piedalās lidojumu prasmju atsvaidzināšanas mācībās, kuru ietvaros veic  vismaz vienas stundu ilgu lidojumu kopā ar lidojumu instruktoru. Lidojumu prasmju atsvaidzināšanas mācības var neveikt, ja tiek izpildīti šo noteikumu 66.punktā minētie nosacījumi.

69. Amatierpilotam, kurš saņēmis apliecību ar ULGYR (land) vai ULGHR (sea) kvalifikācijas atzīmi, ir tiesības veikt lidojumus ar cita varianta ultravieglo žiroplānu, kurš netika izmantots lidojumu prasmes pārbaudē, ja amatierpilots apgūst atšķirību vai iepazīšanās apmācību.

**3.8. Prasības amatierpilota apliecības papildu kvalifikācijas atzīmes iegūšanai**

70. Amatierpilots var iegūt šo noteikumu 6.2.apakšpunktā minētās papildu kvalifikācijas atzīmes, ja ir apguvis teorētiskās zināšanas un veicis mācību lidojumus saskaņā ar apstiprinātas mācību organizācijas attiecīgo mācību programmu.

71. Lai iegūtu NR kvalifikācijas atzīmi, amatierpilots, kuram ir derīga ULA (land) vai ULTMG kvalifikācijas atzīme, nolido septiņas mācību lidojumu stundas, tajā skaitā:

71.1. divas pamata instrumentālo lidojumu stundas kopā ar lidojumu instruktoru, kas ietver vienkāršus manevrus, taisnvirziena un horizontālus lidojumus ar dažādiem dzinēja jaudas un konfigurācijas uzstādījumiem, augstuma uzņemšanas un samazināšanas manevrus, pagriezienus standarta ātrumā, augstuma uzņemšanu un samazināšanu, lai lidotu saskaņā ar izraudzīto kursu, pagriezienu pabeigšanu, kas veikta gaisa kuģa augstuma uzņemšanas vai samazināšanas laikā;

71.2. trīs mācību lidojumu stundas kopā ar lidojumu instruktoru;

71.3. vismaz vienu mācību lidojuma stundu kopā ar lidojumu instruktoru, veicot maršruta lidojumu vismaz 50 kilometru attālumā ar vienu nosēšanos un pilnīgu apstāšanos lidlaukā, kas nav gaisa kuģa izlidošanas lidlauks;

71.4. piecus patstāvīgas pacelšanās un nosēšanās manevrus lidojumu instruktora uzraudzībā.

 72. Ja amatierpilotam ir apliecība ar ULA (land) un ULTMG kvalifikācijas atzīmi, tad šo noteikumu 71.punktānoteiktās prasības var izpildīt, ja lidojumus veic gan ar ultravieglo sauszemes lidmašīnu, gan ar ultravieglo universālo planieri ar dzinēju.

73. Lai iegūtu ABTR kvalifikācijas atzīmi, amatierpilots, kuram ir derīga ULA (land) vai ULTMG kvalifikācijas atzīme, un kurš pēc minēto kvalifikācijas atzīmju saņemšanas nolidojis 40 stundas kapteiņa statusā ar attiecīgo gaisa kuģi, vai amatierpilots, kuram ir derīga ULS kvalifikācijas atzīme un kurš veicis 120 pastāvīgas pacelšanās manevrus kapteiņa statusā, izpilda vienu no šādām prasībām:

73.1. nolido piecas mācību lidojumu stundas;

73.2. veic 20 mācību akrobātiskos lidojumus ar ultravieglās kategorijas gaisa kuģi.

74. Amatierpilots izmanto ABTR kvalifikācijas atzīmes tiesības lidojumu veikšanai ar tās kategorijas gaisa kuģi , ar kuru tika veikti mācību lidojumi.

 75. Amatierpilots var izmantot ABTR kvalifikācijas atzīmes tiesības lidojumu veikšanai ar citas kategorijas gaisa kuģi, ja amatierpilotam ir piešķirta kvalifikācijas atzīme lidojumu veikšanai ar attiecīgās kategorijas gaisa kuģi un ja viņš ir:

75.1. nolidojis trīs mācību lidojumu stundas kopā ar lidojumu instruktoru,

75.2. apguvis visu attiecīgajai gaisa kuģu kategorijai nepieciešamo akrobātisko lidojumu mācību programmu

76. Lai iegūtu SPTR kvalifikācijas atzīmi, amatierpilots, kuram ir derīga ULA (land) vai ULTMG kvalifikācijas atzīme un kurš pēc minēto kvalifikācijas atzīmju saņemšanas nolidojis 30 lidojuma stundas kapteiņa statusā ar attiecīgo gaisa kuģi, un kurš veicis 60 pacelšanās un nosēšanās manevrus ar gaisa kuģi, ar ko tiks veikta planiera buksēšana, izpilda šādas prasības:

76.1. veic 10 mācību lidojumus, buksējot ultravieglo planieri, tajā skaitā piecus lidojumus kopā ar lidojumu instruktoru;

76.2. veic piecus iepazīšanās lidojumus ar ultravieglo planieri, kuru buksē ar gaisa kuģi, ja amatierpilotam nav šādas pieredzes lidojumos ar planieri vai ultravieglo planieri.

77. Lai iegūtu BRTR kvalifikācijas atzīmi, amatierpilots, kuram ir derīga ULA (land) vai ULTMG kvalifikācijas atzīme un kurš pēc minēto kvalifikācijas atzīmju saņemšanas nolidojis 100 lidojumu stundas kapteiņa statusā ar attiecīgo gaisa kuģi, tajā skaitā veicis 200 pacelšanās un nosēšanās manevrus un 30 lidojumu stundas ar gaisa kuģi, ar ko tiks veikta plakāta vilkšana, nolido 10 mācību lidojumus, velkot plakātu, tajā skaitā - piecus lidojumus kopā ar lidojumu instruktoru.

78. Amatierpilots var BRTR kvalifikācijas atzīmes tiesības izmantot lidojumu veikšanai ar citu ultravieglo gaisa kuģi, kas netika izmantots plakātu vilkšanas apmācībā, ja amatierpilots ir veicis trīs mācību lidojumus lidojumu instruktora uzraudzībā, izpildot visu plakāta vilkšanas mācību programmu ar attiecīgo gaisa kuģi.

79. Lai uzturētu SPTR vai BRTR kvalifikāciju, amatierpilots 24 mēnešu laikā veic piecus planiera buksēšanas vai piecus plakāta vilkšanas lidojumus.

80. Ja SPTR un BRTR kvalifikācija netiek uzturēta šo noteikumu 79.puntā noteiktajā kārtībā, amatierpilots izpilda vienu no šādām prasībām:

80.1. veic planiera buksēšanas un plakāta vilkšanas lidojumus kopā ar lidojumu instruktoru;

80.2. veic patstāvīgus lidojumus lidojumu instruktora uzraudzībā atbilstoši šo noteikumu 79. punkta prasībām.

81. Lai iegūtu MR kvalifikācijas atzīmi, amatierpilots, kuram ir apliecība ar derīgu ULA (land) vai ULTMG kvalifikācijas atzīmi, izpilda šādas prasības:

81.1. 24 mēnešu laikā veic mācību lidojumus ar ultravieglo lidmašīnu un ultravieglo universālo planieri ar dzinēju uz riteņiem, lai iegūtu tiesības pacelties un nosēsties uz virsmām, ko neklāj sniegs vai uz slēpēm, lai iegūtu tiesības pacelties un nosēsties uz virsmām, ko klāj sniegs;

81.2. nokārto lidojumu prasmes pārbaudi, lai apliecinātu spēju veikt lidojumus kalnos kas sevī ietver:

81.2.1. teorētisko zināšanu pārbaudi par lidojumiem kalnos;

81.2.2. sešas nosēšanās un pacelšanās no vismaz divām atšķirīgām virsmām atbilstīgi kalnu lidojumu kvalifikācijas prasībām, izņemot to virsmu, no kuras veic pacelšanos.

82. MR kvalifikācijas atzīmes derīguma termiņu var pagarināt, ja amatierpilots izpilda vienu no šādām prasībām:

82.1 iepriekšējos 24 mēnešos ir veicis vismaz sešus nosēšanās manevrus kalnos;

82.2. nokārtojis kvalifikācijas pārbaudi, izpildot šo noteikumu 81.2.2.  unkta prasības.

83. Lai iegūtu CLR kvalifikācijas atzīmi, amatierpilots, kuram ir derīga ULS kvalifikācijas atzīme un kurš pēc minētās kvalifikācijas atzīmes saņemšanas nolidojis 30 lidojuma stundas kapteiņa statusā ar planieri vai ar planieri, kuram ir dzinējs, izņemot ultravieglo universālo planieri ar dzinēju, izpilda šādas prasības:

83.1. veic vismaz divu stundu pamata instrumentālo mācību lidojumu;

83.2. nokārto lidojumu prasmju pārbaudi.

84. Lai uzturētu CLR kvalifikācijas atzīmi, amatierpilots 24 mēnešu laikā ar ultravieglo planieri vai ultravieglo planieri ar dzinēju izpilda vienu no šādām prasībām:

84.1. nolido vismaz vienu lidojuma stundu;

84.2. veic piecus lidojumus kapteiņa statusā saskaņā ar kvalifikāciju lidošanai mākoņos.

85. Ja CLR kvalifikācijas atzīme netiek uzturēta šo noteikumu84.punktā noteiktajā kārtībā, tad amatierpilots izpilda vienu no šādām prasībām:

85.1. veic lidojumus kopā ar lidojumu instruktoru atbilstoši šo noteikumu 84.punktā noteiktajām prasībām;

85.2. nokārto kvalifikācijas pārbaudi pirms kvalifikācijas atzīmes tiesību izmantošanas.

**3.9. Prasības tehniskās pārbaudes lidojumu nozīmējuma iegūšanai**

86. Tehniskās pārbaudes lidojumu nozīmējumu piešķir, lai veiktu speciālus lidojumus ar ultravieglajiem gaisa kuģiem, kuri minēti Regulas Nr. 216/2008 II pielikumā (izņemot "d" un "i" apakšpunktā minētos gaisa kuģus) un, kuri neatbilst lidojumderīguma prasībām, bet kuriem ir izsniegta atļauja speciāla lidojuma veikšanai atbilstoši normatīvajiem aktiem par gaisa kuģu atzīšanu par derīgiem lidojumiem.

87. Tehniskās pārbaudes lidojumu nozīmējumu piešķir amatierpilotam, kuram ir apliecība ar derīgu kvalifikācijas atzīmi attiecīgajā gaisa kuģu kategorijā, ja viņš ir izpildījis šādas prasības:

87.1. saņēmis lidojumu instruktora sertifikātu;

87.2. nolidojis 1000 lidojumu stundas ar attiecīgās gaisa kuģa kategorijas gaisa kuģi, tajā skaitā 400 lidojumu stundas kapteiņa statusā;

87.3. nolidojis vismaz 30 lidojumu stundas ar attiecīgās gaisa kuģa kategorijas gaisa kuģi iepriekšējos 12 mēnešos;

87.4. veicis vismaz trīs patstāvīgas pacelšanās un nosēšanās manevrus ar attiecīgo gaisa kuģi iepriekšējās 90 dienās.

**4. Prasības lidotāja inženiera apliecības un kvalifikācijas atzīmes iegūšanai**

88. Lidotāja inženiera apliecību ar šo noteikumu 6.3.apakšpunktā minētajām kvalifikācijas atzīmēm var iegūt persona, kura sasniegusi 18 gadu vecumu.

89. Pretendents apgūst teorētiskās zināšanas un veic mācību lidojumus apstiprinātā mācību organizācijā.

90. Lai iegūtu lidotāja inženiera apliecību ar attiecīgu kvalifikācijas atzīmi, pretendents nokārto:

90.1. teorētiskos eksāmenus šādos priekšmetos:

90.1.1. vispārīgajos - aviāciju regulējošie normatīvie akti, cilvēka veiktspēja, sakari;

90.1.2. specifiskajos - lidojuma principi, ekspluatācijas procedūras, lidojuma tehniskais raksturojums un plānošana, vispārīgas zināšanas par gaisa kuģiem;

90.2. lidojumu prasmes pārbaudi ar tāda tipa gaisa kuģi, ar kādu tika veikta apmācība.

91. Lidojumu prasmes pārbaudē pretendents apliecina spēju Civilās aviācijas aģentūras nozīmēta lidojumu instruktora vai eksaminētāja uzraudzībā attiecīgās gaisa kuģa kategorijas lidotāja inženiera statusā izpildīt uzdevumu ar attiecīgā tipa gaisa kuģi tādā kompetences līmenī, kas atbilst minētās apliecības piešķirtajām tiesībām.

92. Pēc šo noteikumu 91.punktā noteikto prasību izpildes pretendentam izsniedz lidotāja inženiera apliecību ar ierobežojumu, kas paredz vismaz 100 lidojumu stundas nolidot lidotāja inženiera vai gaisa kuģa kapteiņa uzraudzībā. Minētais ierobežojums tiek atcelts, ja lidotājs inženieris Civilās aviācijas aģentūrā iesniedz apliecinājumu par minēto nosacījumu izpildi.

93. Šo noteikumu 92.punktā noteikto ierobežojuma stundu skaitu var samazināt par 50%, ja lidotājs inženieris ir veicis lidojumus gaisa kuģa kapteiņa statusā vai izpildījis lidotāja inženiera pienākumus lidojumu trenažierī lidojumu instruktora uzraudzībā.

94. Lai pagarinātu lidotāja inženiera kvalifikācijas atzīmes derīguma termiņu, lidotājs inženieris nokārto kvalifikācijas pārbaudi ar attiecīgas kategorijas un tipa gaisa kuģi.

95. Lai atjaunotu lidotāja inženiera kvalifikācijas atzīmes derīguma termiņu, lidotājs inženieris izpilda šādas prasības:

95.1. ja kvalifikācijas atzīmes derīguma termiņš beidzies mazāk nekā pirms trim mēnešiem – nokārto kvalifikācijas pārbaudi ar attiecīgas kategorijas un tipa gaisa kuģi Civilās aviācijas aģentūras nozīmēta lidojumu instruktora vai eksaminētāja uzraudzībā;

95.2. ja pēc kvalifikācijas atzīmes derīguma termiņa beigām ir pagājuši vairāk nekā trīs mēneši, bet ne vairāk par trīs gadiem - apgūst teorētiskās zināšanas un praktiskās mācības apstiprinātās mācību organizācijas noteiktajā apjomā. Pēc minēto mācību beigšanas nokārto kvalifikācijas pārbaudi ar attiecīgas kategorijas un tipa gaisa kuģi Civilās aviācijas aģentūras nozīmēta lidojumu instruktora vai eksaminētāja uzraudzībā.

**5. Prasības lidojumu instruktora sertifikāta un lidotāja inženiera instruktora kvalifikācijas atzīmes iegūšanai un derīguma termiņa pagarināšanai**

96. Šo noteikumu 5.4.apakšpunktā minēto lidojumu instruktora sertifikātu var iegūt persona, kura:

96.1. sasniegusi 18 gadu vecumu;

96.2. ieguvusi attiecīgu amatierpilota apliecību ar atbilstošu kvalifikācijas atzīmi;

96.3. sešus mēnešus pirms instruktoru mācību kursa uzsākšanas ir nokārtojusi lidojumu prasmes pārbaudi atbilstoši gaisa kuģa kategorijai, klasei vai tipam Civilās aviācijas aģentūras nozīmēta lidojumu instruktora vai eksaminētāja uzraudzībā;

96.4. pabeigusi lidojumu instruktoru mācību kursu apstiprinātā mācību organizācijā; 96.5. nokārtojusi kompetences pārbaudi.

97. Lai iegūtu lidojumu instruktora sertifikātu, amatierpilots, kurš saņēmis apliecību ar vienu no ULA (land), ULA (sea), ULH (land), ULH (sea), ULTMG, ULGYR (land) vai ULGYR (sea) kvalifikācijas atzīmēm, pirms instruktoru mācību kursa uzsākšanas izpilda šādas prasības:

97.1. nolido vismaz 200 lidojumu stundas, tajā skaitā 150 lidojumu stundas kapteiņa statusā ar attiecīgās kategorijas gaisa kuģi, un vismaz 30 lidojumu stundas ar viena virzuļdzinēja ultravieglo attiecīgas klases vai tipa gaisa kuģi, no kurām vismaz piecas lidojumu stundas ir veiktas iepriekšējos sešos mēnešos pirms instruktoru mācību kursa sākšanas;

97.2. veic vismaz vienu 300 kilometrus garu maršruta lidojumu kapteiņa statusā, kura laikā tiek veikta viena nosēšanās un pilnīga apstāšanās lidlaukā, kas nav gaisa kuģa izlidošanas lidlauks;

97.3. veic vismaz 10 pamata instrumentālo mācību lidojumu stundu moduli ar gaisa kuģi, no kurām ne vairāk par piecām stundām var veikt lidojumu trenažierī. Instrumentālo lidojumu instruktors ar ierakstu lidojumu grāmatiņā apstiprina minētā moduļa mācību pabeigšanu.

98. Pēc šo noteikumu 96. un 97.punktā minēto prasību izpildes amatierpilots:

98.1. apgūst 50 stundu instruktoru teorētisko apmācību;

98.2. apgūst 25 stundu mācību metodikas programmu;

98.3. nolido 25 instruktoru mācību lidojumu stundas ar attiecīgas gaisa kuģa kategorijas, klases vai tipa gaisa kuģi, tajā skaitā vismaz 20 mācību lidojumu stundas kopā ar lidojumu instruktoru. Piecas mācību lidojumu stundas var tikt veiktas kopā ar citu amatierpilotu, kurš pretendē iegūt lidojumu instruktora kvalifikācijas atzīmi.

99. Lai iegūtu lidojumu instruktora sertifikātu, amatierpilots, kurš ieguvis apliecību ar derīgu ULS, HG, MHG (land) vai MHG (sea) kvalifikācijas atzīmi, pirms lidojumu instruktoru mācību kursa uzsākšanas nolido vismaz 100 lidojumu stundas, tajā skaitā 75 stundas kapteiņa statusā ar attiecīgās kategorijas gaisa kuģi, tajā skaitā vismaz 15 lidojumu stundas ar ultravieglo planieri, deltaplānu vai motodeltaplānu iepriekšējos sešos mēnešos pirms lidojumu instruktoru mācību kursa uzsākšanas.

100. Pēc šo noteikumu 96. un 99.punktā minēto prasību izpildes amatierpilots:

100.1. apgūst 30 stundu instruktoru teorētisko apmācību;

100.2. apgūst 10 stundu mācību metodikas programmu;

100.3. nolido 10 instruktoru mācību lidojumu stundas kopā ar lidojumu instruktoru attiecīgās kategorijas gaisa kuģī, tajā skaitā veic vismaz 20 mācību pacelšanās un nosēšanās manevrus.

101. Šo noteikumu 98.1. un 100.1. apakšpunktā noteikto teorētisko apmācību stundu skaitu var samazināt līdz 20 stundām, ja amatierpilotam ir izsniegts lidojumu instruktora sertifikāts lidojumiem ar kādas citas kategorijas vai tipa gaisa kuģi.

102. Ja lidojumu instruktora sertifikāts amatierpilotam ir izsniegts pirmo reizi, tas paredz šādus ierobežojumus:

102.1. nav tiesību dot atļauju studentpilotam veikt pirmo patstāvīgo lidojumu;

102.2. nav tiesību dot atļauju studentpilotam veikt pirmo patstāvīgo maršruta lidojumu.

103. Civilās aviācijas aģentūra šo noteikumu 102.punktā minētos ierobežojumus atceļ, ja apstiprinātas mācību organizācijas norīkota lidojumu instruktora uzraudzībā lidojumu instruktors ir:

103.1. veicis vismaz 50 stundu mācību lidojumu ar attiecīgas gaisa kuģa kategorijas ultravieglo gaisa kuģi;

103.2. uzraudzījis vismaz 25 studentpilotu patstāvīgus mācību lidojumus.

104. Lai pagarinātu lidojumu instruktora sertifikātu, 36 mēnešu laikā līdz minētā sertifikāta derīguma termiņa beigām lidojumu instruktors izpilda šādas prasības:

104.1. nolido 40 mācību lidojumu stundas lidojumu instruktora vai lidojumu eksaminētāja statusā, no kurām vismaz 15 lidojumu stundas veiktas pēdējo 12 mēnešu laikā;

104.2. veic vismaz 30 mācību pacelšanās un nosēšanās manevrus ar attiecīgas gaisa kuģa kategorijas ultravieglo gaisa kuģi, no kuriem 20 mācību pacelšanās un nosēšanās manevri ir veikti pēdējo 12 mēnešu laikā.

105. Papildus šo noteikumu 104.punktā noteiktajām prasībām lidojumu instruktors izpilda vienu no šādiem nosacījumiem:

105.1. 36 mēnešu laikā līdz instruktora sertifikāta derīguma termiņa beigām apmeklē lidojumu instruktoru semināru;

105.2. ne agrāk kā 12 mēnešus pirms lidojumu instruktora sertifikāta derīguma termiņa beigām nokārto kompetences pārbaudi.

106. Ja lidojumu instruktors neizpilda šo noteikumu 104. punktā minētās prasības, viņš lidojumu instruktora sertifikāta derīguma termiņa pagarināšanai izpilda šo noteikumu 105.1. un 105.2. punkta prasības.

107. Lai pagarinātu lidojumu instruktora sertifikātu uz katru otro termiņu, lidojumu instruktors nokārto kompetences pārbaudi.

108. Lai atjaunotu lidojumu instruktora sertifikātu, lidojumu instruktors izpilda šādas prasības:

108.1. 12 mēnešu laikā līdz minētā sertifikāta derīguma termiņa atjaunošanai apmeklē lidojumu instruktoru semināru;

108.2. nokārto kompetences pārbaudi.

109. Lai iegūtu lidotāja inženiera instruktora kvalifikācijas atzīmi, lidotājs inženieris, kuram ir apliecība ar attiecīgu kategorijas un tipa gaisa kuģa kvalifikācijas atzīmi un kurš pirms instruktoru mācību kursa uzsākšanas ir nolidojis vismaz 1500 stundas kā lidotājs inženieris, izpilda šādas prasības:

109.1. apgūst 10 stundu instruktoru teorētisko apmācību;

109.2. apgūst 25 stundu mācību metodikas programmu;

109.3. nolido 10 instruktoru mācību lidojumu stundas ar attiecīgās gaisa kuģa kategorijas un tipa daudzpilotu gaisa kuģi vai šā gaisa kuģa tipa trenažieri.

110. Lai pagarinātu lidotāja inženiera instruktora kvalifikācijas atzīmes derīgumu, 12 mēnešu laikā līdz minētās kvalifikācijas derīguma termiņa beigām attiecīgā tipa gaisa kuģa mācību kursa ietvaros lidotājs inženieris izpilda vienu no šādām prasībām:

110.1. novada vismaz vienu trenažiera sesiju (ne mazāk kā trīs stundas) ar lidmašīnas vai helikoptera tipa kvalifikācijas atzīmes apmācības vingrinājumiem;

110.2. novada vienu mācību lidojumu stundu ar lidmašīnas vai helihoptera tipa kvalifikācijas atzīmes apmācības vingrinājumiem gaisa kuģī, veicot vismaz divus pacelšanās un nosēšanās manevrus un nosēšanos;

110.3. apgūst lidotāja inženiera instruktora lidojumu prasmes atsvaidzināšanas mācību kursu apstiprinātā mācību organizācijā.

111. Lai pagarinātu lidotāja inženiera instruktora kvalifikācijas atzīmes derīgumu uz katru otro termiņu, lidotājs inženieris nokārto kompetences pārbaudi.

112. Lai atjaunotu lidotāja inženiera instruktora kvalifikācijas atzīmes derīgumu, lidotājs inženierisiepriekšējo 12 mēnešu periodā izpilda šādas prasības:

 112.1. veic 30 maršruta lidojumus, pacelšanās un nosēšanās manevrus, pildot lidotāja inženiera pienākumus. Ne vairāk kā 15 maršruta lidojumi var būt veikti lidojumu trenažierī;

112.2. apgūst lidotāja inženiera instruktora prasmju nostiprināšanas mācību kursu apstiprinātā mācību organizācijā;

112.3. novada ne mazāk kā trīs mācību lidojumu stundas ar attiecīgas kategorijas un tipa gaisa kuģi vai trenažieri, pildot lidotāja inženiera instruktora pienākumus saskaņā ar gaisa kuģa tipa kvalifikācijas atzīmes mācību programmu Civilās aviācijas aģentūras norīkota lidojumu instruktora vai eksaminētāja uzraudzībā.

113. Lidotājs inženiers instruktors var iegūt tiesības apmācīt lidojumiem ar cita tipa gaisa kuģi, ja viņam ir attiecīga gaisa kuģa tipa kvalifikācijas atzīme apliecībā un viņš:

113.1. 12 mēnešu laikā pirms instruktora sertifikāta pieprasīšanas cita tipa gaisa kuģim ir veicis vismaz 15 maršruta lidojumus, tajā skaitā 15 pacelšanās un nosēšanās manevrus, pildot lidojuma inženiera pienākumus. Ne vairāk kā septiņi lidojumi var tikt veikti lidojumu trenažierī;

113.2. nolidojis 10 instruktora mācību lidojumu stundas ar attiecīgās gaisa kuģa kategorijas attiecīgā tipa daudzpilotu gaisa kuģi vai šā gaisa kuģa tipa trenažieri.

**6. Prasības lidojumu eksaminētāja sertifikāta iegūšanai un derīguma termiņa pagarināšanai**

114. Eksaminētāja sertifikātu var iegūt amatierpilots, kurš atbilst Regulas Nr.1178/2011 I pielikuma K apakšiedaļas I. iedaļas prasībām.

115. Lai iegūtu lidojumu eksaminētāja sertifikātu, amatierpilots, kurš ir saņēmis apliecību ar ULA (land), ULA (sea), ULH (land), ULH (sea), ULTMG vai ULGYR (land), ULGYR (sea) kvalifikācijas atzīmi un lidojumu instruktora sertifikātu, pirms eksaminētāju mācību kursa uzsākšanas:

115.1. nolido vismaz 500 lidojumu stundas, tajā skaitā 150 stundas kapteiņa statusā attiecīgās kategorijas gaisa kuģī ;

115.2. veic 500 pacelšanās un nosēšanās MR kvalifikācijas mācību lidojumos lidojumu instruktora statusā MR kvalifikācijas prasmes pārbaužu veikšanai.

116. Lai iegūtu lidojumu eksaminētāja sertifikātu, amatierpilots, kurš ir saņēmis apliecību ar derīgu ULS kvalifikāciju un lidojumu instruktora sertifikātu, pirms eksaminētāju mācību kursa uzsākšanas:

116.1. nolido vismaz 300 lidojumu stundas kapteiņa statusā ar attiecīgās kategorijas gaisa kuģi;

116.2. nolido 150 mācību lidojumu stundas lidojumu instruktora statusā vai veic 300 pacelšanās mācību manevrus;

116.3. nolido 50 mācību lidojumu stundas lidojumu instruktora statusā ar universālo ultravieglo planieri ar dzinēju ULS kvalifikācijas tiesību attiecināšanai lidojumiem ar universālo ultravieglo planieri ar dzinēju;

116.4 veic lidojumu prasmes pārbaudes un kvalifikācijas pārbaudes attiecībā uz CLR kvalifikāciju, ja lidojumu eksaminētājs ir veicis vismaz 200 lidojumu stundas ultravieglā planiera vai ultravieglā planiera ar dzinēju pilota statusā, tajā skaitā vismaz piecas mācību lidojumu stundas vai 25 mācību lidojumus lidojuma instruktora statusā attiecībā uz CLR kvalifikāciju.

117. Lai iegūtu lidojumu eksaminētāja sertifikātu, amatierpilots, kurš ir saņēmis apliecību ar derīgu HG, MHG (land) vai MHG (sea) kvalifikācijas atzīmi un lidojumu instruktora sertifikātu, pirms eksaminētāju mācību kursa uzsākšanas nolido:

117.1. vismaz 150 lidojumu stundas kapteiņa statusā ar attiecīgās kategorijas gaisa kuģ;

117.2. 75 mācību lidojumu stundas lidojumu instruktora statusā.

118. Lai lidojumu eksaminētājs iegūtu papildu tiesības pārbaudīt lidojumu instruktora darbību, kurš veic apmācību ULA (land), ULA (sea), ULH (land), ULH (sea), ULTMG, ULGYR (land) vai ULGYR (sea) kvalifikācijas atzīmes iegūšanai, lidojumu eksaminētājs, kurš saņēmis lidojumu instruktora sertifikātu, izpilda šādas prasības:

118.1. nolido 1000 lidojumu stundas attiecīgās kategorijas gaisa kuģa pilota statusā;

118.2. nolido vismaz 50 lidojumu stundas, veicot personas, kura pretendē iegūt lidojuma instruktora sertifikātu, apmācību.

119. Lai lidojumu eksaminētājs iegūtu papildu tiesības pārbaudīt lidojumu instruktora darbību, kurš veic apmācību ULS kvalifikācijas atzīmes iegūšanai, lidojumu eksaminētājs, kurš ir saņēmis lidojuma instruktora sertifikātu, izpilda šādas prasības:

119.1. nolido 300 lidojumu stundas ultravieglā planiera vai ultravieglā planiera ar dzinēju kapteiņa statusā;

119.2. nolido vismaz 10 lidojumu stundas vai veic 30 palaišanas manevrus, apmācot personu, kura vēlas iegūt lidojuma instruktora sertifikātu.

120. Lai lidojumu eksaminētājs iegūtu papildu tiesības pārbaudīt lidojumu instruktora darbību, kurš veic apmācību HG, MHG (land) vai MHG (sea) kalifikācijas atzīmes iegūšanai, lidojumu eksaminētājs, kurš saņēmis lidojumu instruktora sertifikātu, izpilda šādas prasības:

120.1. nolido 300 lidojumu stundas ar attiecīgjās klases gaisa kuģi;

120.2. nolido vismaz 20 lidojumu stundas un to laikā veic 30 pacelšanās un nosēšanās manevrus, apmācot personu, kura pretendē iegūt lidojumu instruktora sertifikātu.

7. **Prasības apliecības, kas izsniegta atbilstoši Regulas Nr.1178/2011 prasībām, turētājiem, lai veiktu lidojumus ar ultravieglajiem gaisa kuģiem un gaisa kuģiem, kas minēti Regulas II pielikumā, bet nav iekļauti Eiropas Aviācijas drošības aģentūras publicētajā gaisa kuģu klases vai tipa klasifikācijas sarakstā**

121. Lai lidojumu apkalpes loceklis, kurš atbilstoši Regulas Nr.1178/2011 prasībām saņēmis lidojumu apkalpes locekļa apliecību ar derīgu attiecīgās klases vai tipa gaisa kuģa kvalifikācijas atzīmi, veiktu lidojumus ar attiecīgās ultravieglās klases vai ultravieglā tipa gaisa kuģi, viņš izpilda šādas prasības:

 121.1. apgūst atšķirību apmācību – veic lidojumus ar ultravieglo gaisa kuģi kopā ar lidojumu instruktoru;

 121.2. veic trīs patstāvīgus pacelšanās un nosēšanās manevrus lidojumu instruktora uzraudzībā;

121.3 lidojumu grāmatiņā iegūst lidojumu instruktora apstiprinājumu par šo noteikumu 121.1. un 121.2.apakšpunkta prasību izpildi.

122. Iegūtā lidojumu pieredze ar ultravieglo gaisa kuģi netiek ieskaitīta lidojumu apkalpes locekļa kopējā lidojumu pieredzē gaisa kuģa kategorijā “lidmašīna”, “helikopters”, “planieris”, “žiroplāns”.

123. Lai lidojumu apkalpes loceklis, kurš atbilstoši Regulas Nr.1178/2011 prasībām saņēmis lidojumu apkalpes locekļa apliecību bez derīgas attiecīgās klases vai tipa gaisa kuģa kvalifikācijas atzīmes, iegūtu amatierpilota apliecību par tiesībām veikt lidojumus ar ultravieglo tās pašas kategorijas gaisa kuģi, izpilda šādas prasības:

123.1. nolido trīs mācību lidojumu stundas saskaņā ar apstiprinātu attiecīgu mācību programmu, tajā skaitā veicot 10 mācību pacelšanās un nosēšanās manevrus kopā ar lidojumu instruktoru un 10 patstāvīgas pacelšanās un nosēšanās manevrus lidojumu instruktora uzraudzībā;

 123.2. nokārto lidojumu prasmes pārbaudi, lai apliecinātu spēju veikt lidojumus ar attiecīgo ultravieglo gaisa kuģi kapteiņa statusā un minētās pārbaudes laikā demonstrē teorētiskās zināšanas par ultravieglo gaisa kuģi šādās jomās:

123.2.1. gaisa kuģa ekspluatācijas procedūras;

123.2.2. lidojuma tehniskais raksturojums un plānošana;

123.2.3. vispārīgas zināšanas par ultravieglajiem gaisa kuģiem.

124. Lai lidojumu instruktors, kurš atbilstoši Regulas Nr.1178/2011 prasībām saņēmis sertifikātu ar derīgu attiecīgas gaisa kuģa kategorijas vai tipa kvalifikācijas atzīmi, iegūtu tiesības veikt mācības amatierpilota apliecības un kvalifikācijas atzīmes ultravieglo gaisu kuģa kategorijā iegūšanai, viņš izpilda šādas prasības:

124.1. apgūst atšķirību apmācību – lidojumus ar ultravieglo gaisa kuģi kopā ar lidojumu instruktoru;

 124.2. veic trīs patstāvīgus pacelšanās un nosēšanās manevrus lidojumu instruktora uzraudzībā;

 124.3. lidojuma grāmatiņā iegūst lidojumu instruktora apstiprinājumu par šo noteikumu 124.1. un 124.2.apakšpunkta prasību izpildi.

125. Lai lidojumu instruktors, kurš atbilstoši Regulas Nr.1178/2011 prasībām saņēmis sertifikātu attiecīgajā gaisa kuģa kategorijā bez derīgas attiecīgas tipa kvalifikācijas un derīga instruktora sertifikāta, atbilstoši šo noteikumu prasībām iegūtu instruktora sertifikātu par tiesībām veikt apmācību amatierpilotu apliecības un kvalifikācijas atzīmes ultravieglo gaisu kuģa kategorijā iegūšanai, viņš vispirms izpilda šo noteikumu 123. punkta prasības un papildus izpilda šādas prasības:

125.1. 12 mēnešu laikā līdz minētā sertifikāta derīguma termiņa atjaunošanai apmeklē lidojumu instruktoru semināru;

125.2. nokārto kompetences pārbaudi.

126. Iegūtā lidojumu instruktora pieredze lidojumos ar ultravieglo gaisa kuģi netiek ieskaitīta lidojumu apkalpes locekļa kopējā lidojumu pieredzē gaisa kuģa kategorijā “lidmašīna”, “helikopters”, “planieris”, “žiroplāns”.

127. Lai lidojumu eksaminētājs, kurš atbilstoši Regulas Nr.1178/2011 prasībām saņēmis sertifikātu ar derīgu attiecīgās klases vai tipa gaisa kuģa kvalifikācijas atzīmi, veiktu lidojumu prasmes pārbaudi amatierpilotu apliecības un kvalifikācijas atzīmes iegūšanai ultravieglo gaisu kuģa kategorijā un saņemtu attiecīgu eksaminētāja sertifikātu, viņš izpilda šādas prasības:

127.1. apgūst atšķirību apmācību – lidojumus ar ultravieglo gaisa kuģi kopā ar lidojumu instruktoru;

 127.2. veic trīs patstāvīgus pacelšanās un nosēšanās manevrus lidojumu instruktora uzraudzībā;

127.3. lidojumu grāmatiņā iegūst lidojumu instruktora apstiprinājumu par šo noteikumu 127.1. un 127.2.apakšpunkta prasību izpildi.

128. Lidojumu eksaminētāja pieredze, veicot lidojumu prasmes, kvalifikācijas vai kompetences pārbaudes amatierpilota apliecības, lidojumu instruktora sertifikāta un ultravieglās klases vai ultravieglā tipa gaisa kuģa kvalifikācijas atzīmes iegūšanai, netiek ieskaitīta lidojumu apkalpes locekļa kopējā lidojumu pieredzē gaisa kuģa kategorijā “lidmašīna”, “helikopters”, “planieris”, “žiroplāns”.

129. Lai lidojumu apkalpes loceklis, kurš saņēmis apliecību atbilstoši Regulas Nr.1178/2011 prasībām, veiktu lidojumus ar gaisa kuģiem, kas minēti Regulas Nr. 216/2008 II pielikumā, bet nav iekļauti Eiropas Aviācijas drošības aģentūras gaisa kuģu klases vai tipa klasifikācijas sarakstā, kas publicēts tīmekļa vietnē https://www.easa.europa.eu, viņš izpilda šādas prasības:

129.1. apgūst attiecīgas kategorijas gaisa kuģa klases vai tipa mācību kursu apstiprinātā mācību organizācijā;

129.2. nokārto lidojumu prasmes pārbaudi Civilās aviācijas aģentūras nozīmēta lidojumu eksaminētāja uzraudzībā.

130. Pēc šo noteikumu 129.punktā noteikto prasību izpildes lidojumu apkalpes loceklim piešķir attiecīgas gaisa kuģa kategorijas, klases vai tipa klasifikācijas atzīmi, norādot to lidojumu apkalpes locekļa apliecības pielikumā (5.pielikums), izņemot gadījumus, kas minēti Regulas Nr. [216/2008](http://eur-lex.europa.eu/eli/reg/2008/216/oj/?locale=LV)4. panta 5. punktā.

**8. Teorētisko eksāmenu kārtošana**

131. Persona, kura pretendē uz lidojumu apkalpes locekļa apliecību vai jaunu kvalifikācijas atzīmi, 12 mēnešu laikā pēc apliecinājuma saņemšanas par teorētiskā mācību kursa apguvi Civilās aviācijas aģentūrā kārto šādus teorētiskos eksāmenus:

131.1. vispārējos priekšmetos - aviāciju regulējošie normatīvie akti, cilvēka veiktspēja, meteoroloģija, sakari, navigācija;

131.2. specifiskajos priekšmetos - lidojumu principi, ekspluatācijas procedūras, lidojuma tehniskais raksturojums un plānošana, vispārīgas zināšanas par gaisa kuģiem.

132. Ja pēc apliecinājuma par teorētiskā mācību kursa apguvi saņemšanas pretendents 12 mēnešu laikā nav uzsācis kārtot vismaz vienu no šo noteikumu 131.punktā minētajiem teorētiskajiem eksāmeniem, apstiprinātā mācību organizācija atkārtoti izvērtē pretendenta zināšanu līmeni un nepieciešamību veikt papildu apmācību, kā arī izsniedz jaunu apliecinājumu.

133. Teorētiskos eksāmenus pretendents kārto ne vairāk kā sešās sesijās 18 mēnešu laikā, skaitot no tā kalendārā mēneša pēdējās dienas, kad pretendents uzsāka kārtot pirmo teorētisko eksāmenu. Vienā teorētiskā eksāmena sesijā atļauts kārtot eksāmenu vienu reizi vienā vai vairākos priekšmetos. Vienu eksāmena priekšmetu var kārtot ne vairāk kā četras reizes.

134. Pretendents ne mazāk kā piecas darba dienas pirms plānotā teorētiskā eksāmena kārtošanas dienas ar Civilās aviācijas aģentūru saskaņo teorētiskā eksāmena kārtošanas laiku un priekšmetus.

135. Teorētiskā eksāmena laikā ievēro eksāmena kārtošanas kārtību, kas noteikta šo noteikumu 6.pielikumā. Teorētiskajā eksāmenā pretendents testa veidā atbild uz noteiktu jautājumu skaitu noteiktā laika posmā katrā priekšmetā atbilstoši saņemamajai kvalifikācijas atzīmei (6.pielikums). Pretendents teorētisko eksāmenu kārto patstāvīgi, bez citu personu palīdzības.

136. Pretendents kārto teorētisko eksāmenu:

136.1. angļu valodā – lidojumu apkalpes locekļa apliecības saņemšanai atbilstoši Regulas Nr.1178/2011 prasībām;

136.2. latviešu vai angļu valodā – lidojumu apkalpes locekļa apliecības saņemšanai, kas minēta šo noteikumu 3.1.apakšpunktā.

137. Teorētiskais eksāmens ir nokārtots, ja pretendentam ir ne mazāk kā 75 procenti pareizu atbilžu katrā priekšmetā.

138. Civilās aviācijas aģentūra teorētiskā eksāmena rezultātus pretendentam paziņo rakstiski piecu darba dienu laikā pēc eksāmena nokārtošanas.

139. Ja pretendents, kārtojot 131. punktā minētos eksāmenus, neizpilda šo noteikumu 132.punkta prasības, apstiprinātā mācību organizācija atkārtoti izvērtē pretendenta zināšanas un izsniedz jaunu apliecinājumu atkārtotai teorētisko eksāmenu kārtošanai.

140. Šo noteikumu 5.1.apakšpunktā minētās lidojumu apkalpes locekļa apliecības saņemšanai kārtotā teorētiskā eksāmena rezultāti ir derīgi 24 mēnešus no pēdējā eksāmena nokārtošanas dienas.

141. Ja teorētiskā eksāmena kārtošanas laikā pretendents pārkāpj šo noteikumu 135.punktā noteikto eksāmenu kārtošanas kārtību, pretendentam ir aizliegts turpmāko 12 mēnešu laikā kārtot teorētiskos eksāmenus. Civilās aviācijas aģentūra pieņem lēmumu par tā eksāmena rezultāta anulēšanu, kura laikā tika pārkāpta eksāmena kārtošanas kārtība, kā arī par visu iepriekš nokārtoto eksāmenu rezultātu anulēšanu.

**9. Praktiskā eksāmena kārtošana**

142. Pretendents praktisko eksāmenu kārto sešu mēnešu laikā pēc praktiskā lidojumu mācību kursa pabeigšanas.

143.  Pretendents kārto praktisko eksāmenu ar tādas pašas klases vai tipa gaisa kuģi, kādu izmantoja mācību lidojumos.

144.  Pretendents ne mazāk kā piecas darba dienas pirms plānotās lidojumu prasmes pārbaudes vai eksaminētāja kompetences pārbaudes Civilās aviācijas aģentūrai iesniedz apliecinājumu par teorētisko zināšanu un praktisko lidojumu mācību kursa apguvi, kā arī pieteikumu praktiskā eksāmena kārtošanai un lidojumu eksaminētāja nozīmēšanai.

145. Pretendents pirms praktiskā eksāmena lidojumu eksaminētājam uzrāda šādus dokumentus:

145.1. personu apliecinošu dokumentu;

145.2. lidojumu grāmatiņu;

145.3. pirmās vai otrās klases veselības apliecību vai vismaz B kategorijas transporta līdzekļu vadītāja medicīnisko uzziņu.

146. Pretendents pirms lidojumu prasmes pārbaudes vai eksaminētāja kompetences pārbaudes lidojumu eksaminētājam papildus 145. punktā minētiem dokumentiem uzrāda šādus dokumentus:

146.1. apliecinājumu par teorētisko zināšanu un praktisko lidojumu mācību kursa apguvi;

146.2. mācību dokumentāciju, kura satur informāciju par pretendenta veiktajiem mācību lidojumiem, to analīzi un rezultātiem;

146.3. apliecinājumu par teorētisko zināšanu eksāmena nokārtošanu Civilās aviācijas aģentūrā.

147. Praktiskais eksāmens sastāv no šādiem posmiem:

147.1. pirmslidojuma sagatavošanās, ieskaitot gaisa kuģa pārbaudi;

147.2. teorētisko zināšanu pārbaude par attiecīgā gaisa kuģa ekspluatācijas procedūrām, lidojuma tehnisko raksturojumu un plānošanu, vispārīgas zināšanas par gaisa kuģi;

147.3. pārbaudes lidojums, pildot gaisa kuģa kapteiņa vai lidotāja inženiera pienākumus;

147.4. pēclidojuma novērtēšana (atestācija).

148. Pārbaudes lidojuma laikā pretendents apliecina, ka spēj:

148.1. pilotēt gaisa kuģi, ekspluatēt šā gaisa kuģa iekārtas un aprīkojumu, darboties apkalpes sastāvā atbilstoši iegūstamajai kvalifikācijai, kā arī nodrošināt visu veicamo procedūru un manevru sekmīgu izpildi;

148.2. apzināt iespējamos apdraudējumus un novērst pieļautās kļūdas;

148.3. izpildīt visus lidojuma uzdevumus (manevrus);

148.4. lidojumā sekmīgi izmantot pieejamo aeronavigācijas informāciju;

148.5. gatavojoties lidojumam un lidojuma laikā pārliecinoši komunicēt ar citiem gaisa kuģa apkalpes locekļiem un gaisa satiksmes vadības dienestiem.

149. Katrs praktiskā eksāmena posms sastāv no vienas vai vairākām daļām, kuru laikā pretendents pilda noteiktus uzdevumus. Katru uzdevumu atļauts pildīt ne vairāk kā divas reizes. Ja pretendents nenokārto kādu no uzdevumiem, par nenokārtotu tiek uzskatīta visa daļa.

150. Praktiskais eksāmens ir:

151.1. nokārtos, ja pretendents nokārto visas praktiskā eksāmena daļas;

151.2. daļēji nokātots, ja pretendents nenokārto vienu no eksāmena daļām;

151.3. nenokārtots, ja pretendents nenokārto divas vai vairākas eksāmena daļas.

151. Ja pretendents ir nokārtojis praktisko eksāmenu daļēji, atkārtoti tiek kārtota tikai nenokārtotā eksāmena daļa.

152. Pretendents, kas praktisko eksāmenu nav nokārtojis divas reizes, to var kārtot atkārtoti, ja ir apguvis papildu apmācību kursu apstiprinātā mācību organizācijā. Šo noteikumu 5.1.apakšpunktā minētās lidojumu apkalpes locekļa apliecības saņemšanai nokārtotā praktiskā eksāmena rezultāti ir derīgi sešus mēnešus no eksāmena nokārtošanas dienas.

**Noslēguma jautājums**

153. Atzīt par spēku zaudējušiem Ministru kabineta 2011.gada 18.janvāra noteikumus Nr.51 “Civilās aviācijas gaisa kuģu lidojumu apkalpes locekļu sertificēšanas noteikumi” (Latvijas Vēstnesis, 2011., 21.; 2013., 170.nr.)

Satiksmes ministrs U.Augulis

Vīza: valsts sekretārs K.Ozoliņš

I.Prancāne, 67507951

inga.prancane@caa.gov.lv

J.Zviedris, 67507956

janis.zviedris@caa.gov.lv